Kate Skinner vat Sanef-leisels | Netwerk24
01 Februarie 2018 05:25
Die Suid-Afrikaanse Redakteursforum (Sanef) het dr. Kate Skinner as uitvoerende direkteur aangestel.
Die organisasie sê in 'n verklaring Skinner het 'n lang geskiedenis in mediastudies, navorsing en aktivisme.
Kate Skinner. Foto: Verskaf
Sanef sê Skinner was die afgelope twee dekades by verskeie organisasies betrokke wat toegespits is op die bevordering van gebalanseerde, gehalte- en etiese joernalistiek.
Skinner het onder meer as voorsitter van die raad van die Freedom of Expression Institute (FXI) gedien en was 'n direkteur van Kagiso educational television. Sy was meer onlangs by die stigting van die Save our SABC (SOS)-koalisie betrokke.
Skinner het in 2017 haar doktorsgraad oor die rol van openbare uitsaaiers in die digitale era aan die Universiteit van die Witwatersrand voltooi.
Die SOS-koalisie het onder haar leierskap suksesvol kapsie gemaak teen die Konsepwet op Openbarediens Uitsaaiwese in 2009.
Sanef sê die konsepwetgewing was daarop gemik om die staat meer mag in die daaglikse bestuur van die SAUK te gee. Die SOS het onlangs ook 'n hofsaak gewen wat die minister van kommunikasie verhinder om SAUK-bestuurders aan te stel.
"Ons is baie bly om Kate by Sanef te verwelkom," sê Mahlatse Mahlase, Sanef se voorsitter. "Ons glo Sanef sal baat vind by haar toewyding en passie vir 'n onafhanklike pers en nuwe momentum aan ons bydrae tot persvryheid in Afrika gee."
Skinner sê op haar beurt sy glo Sanef het 'n belangrike rol om te speel in die medialandskap en sy is verheug vir die geleentheid om by die organisasie betrokke te raak.